Neolithico in le Peninsula Iberic

Le **Neolithico in le peninsula iberic** corresponde al periodo comprendite, approximatemente, inter le 5000 a.Chr. e le 3000 a.Chr., momento in le qual se generalisa le fusion del cupro e se da passo a un nove periodo, le Chalcolithico. On pote dicer que le jacimentos neolithicos le plus antique del peninsula iberic ha essite datate circa le 5700 a.Chr.

Majoritariemente se accepta que, exactemente como in le resto de Europa, se tracta de un developpamento procedente del exterior, principalmente de Oriente Proxime, que va penetrante verso le interior a transverso del mar Mediterranee, fusionante se con le tractos autoctone de cata region.

## Modelos explicative del origine del Neolithico
Existe diverse modelos theoric que tracta de identificar le origine del Neolithico in le peninsula iberic. Usque le annos 1980, le option le plus diffundite in le historiographia esseva lo del "colonisation" del costas levantin per gruppos human oriunde del Mediterraneo, que se haberea expandite progressivemente. Se tracta del modelo cognoscite como "unda de avantiamento".

Posteriormente, certe archeologos comenciava a defender le origine autoctone del elevamento de bestial e le agricultura, basante iste opiniones sur le datas de C14 de alicun jacimentos andaluse (Cueva Chica de Santiago o La Dehesilla) e levantin (Cova Fosca).

Per su parte, le nominate "modelo dual", argumenta su explicationes in le arrivata de contingentes populational ab altere areas del Mediterraneo, que comenciara a acculturar le population indigena creante un modelo de neolithisation "mixto" in le qual interveni elementos forense e autoctone. Iste modelo de interpretation suppone que le prime stabilimentos neolithic se establirea in le costas peninsular, offerente le denominate modelo de colonisation maritime. Altere autores se decanta per offerer versiones plus complexe del neolithisation, basate in le retes de intercambio como le principal vehiculo que permitteva le extension del agricultura per le occidente europee, sin que necessariemente habeva existite phenomenos de displaciamento del population: es le modelo del filtro insular o percolative.

In summa, le posturas initial inter autoctonismo e diffusionismo se ha diffuminate, lassante passo a modelos theoric plus complexe, que tracta de haber un contrastation archeologic.

## Characteristicas

Durante le Neolithico surge le agricultura e le elevamento de bestial, e con iste nove economia le population comencia a stabilir se permanentemente in un loco, se sedentarisa. In le Peninsula, le elevamento de bestial esseva le activitate predominante in le major parte del zonas, date le propitie conditiones del terreno. Le differente cargas agricola e de elevamento provocava un major specialisation e le division del travalio, e con illo le differentias social. Se developpava utensiles agricola, como le fossatorios, falces e molinos de mano, e acquireva un grande developpamento del instrumentos de ligno, corno e osso, sed super toto se extendeva le ceramica, que esseva primordial pro le conservation del alimentos e lor coction.

Le agricultura del tritico e le hordeo es comprobate indirectemente, per haber se trovate utensiles como molinos de mano o molituras; sed tamben directemente, a partir de semines de tritico cultivate. Le initio del elevamento de bestial se deduce del comprobation del consumo de vacca, ove e porco.

Le modelo de habitat le plus extendite in le Neolithico peninsular es lo del occupation de cavernas, con multe exemplos in le geographia peninsular como le *Cova de l'Or*, *[[cueva de los Murciélagos de Albuñol|Los Murciélagos]]* de Albuñol, *Can Sadurní*, *[[Caldeirão]]*, *[[Cueva de Nerja|Nerja]]* o *Dehesilla*, pro signalar alicunes. Nonobstante, non falta vicos al aere libere que se sta documentante recentemente in tote le peninsula iberic, como La Draga, Mas d'Is o La Lámpara, inter alteres, que demonstra le generalisation del populamento in diverse typos de occupationes.

## Culturas neolithic
Le divisiones del Neolithico obedi semper a phases de character regional, post que illo non es exempte de peculiaritates secundo le regiones del Peninsula (inter alteres, styles ceramic o costumes funerari distincte). 

In le prime phase del Neolithico, ab le VI millennio a.Chr., se developpa in le Peninsula le cultura del ceramica cardial, characterisate per su decoration imprimite mediante conchas de edule (*Cardium edule*). Se ha trovate jacimentos in Catalonia, Levante e Andalusia. In illos il ha monstras de practicas agricola, ben que ancora predominava le economia de elevamento. Tamen in le sierras de Andalusia Occidental (*Cueva Chica de Santiago*, *Sevilla*, *Cueva de la Dehesilla*, *Cádiz*, etc) se da un strato neolithic prematur (ceramica de engobe rubie, domestication de animales) de qui datationes non calibrate se remonta a initios del VI millennio a.Chr., es dicer un limine de quasi un millennio anterior al prime registros cardial del costa mediterranee, e que presenta le problema de ceramicas cardial non datate in ambientes contemporanee.

Tamben in iste phase se trova altere discoperitas de ceramicas decorate, como lo de ‘Boquique’ o le incise. In alicun casos, le ceramicas es adornate con representationes human *(l'Or)*, de qui characteristicas se ha ponite in relation in Levante con le pictura macroeschematic.

Secundo le datationes radiocarbonic del registros archeologic del sierra de Atapuerca e le bassino del Arlanzón (Burgos), in le Planalto Nord le Neolithico ja es presente in le ultime tertio del VI millennio cal. BC con le registro archeologic in cavernas e in jacimentos al aere libere de agriotypos domestic de tritico e hordeo, elevamento de ovicapridos, ceramicas neolithic, industrias lithic laminar e artefactos polite. Le depression de La Bureba, le sierra de Atapuerca e le valle del Arlanzón es un corridor natural que connecte le bassino del Ebro con le bassino del Duero. In iste corridor natural se ha registrate un importante densitate de jacimentos neolithic in caverna, al aere libere e structuras megalithic, essente secundo le referentias citate un del rutas de expansion del processo neolithisator del Levante peninsular verso le Planalto Nord. 

A partir del 5000 a.Chr. comencia un secunde phase neolithic. Iste etapa esseva lo del expansion per le resto del Peninsula, con stabilimentos in le duo planaltos, in le valle del Ebro e le Pais Basco. Se developpa le cultura del sepulcros de fossa in Catalonia usque le sud de Francia, e se characterisa per le tumbas individual con mobiliario funerari, coverte per enorme losas. Tamben possedeva un technica ceramic multo avantiate. In iste cultura predominava le agricultura, e le restos funerari demonstra que se tractava de un societate dividite in gruppos social, possibilemente a transverso del travalio.

Plus al sud, circa le 3700 a.Chr., appare le cultura megalithic e un tendentia gradual verso le sepulturas collective, con presentia ab lo que serea hodie le zona de Almería, facente un semicirculo que percurre le fachada atlantic usque le nord del peninsula in le senso del agulias del horologio. Appare le agricultura e se reduce le activitate errante del tribos.

Tamben le pictura levantin es characteristic del Neolithico peninsular. Illo es locate in abrigos roccose del sierras interior, normalmente al discoperte, e representa scenas de gruppos, con multe dynamismo e con figuras human stylisate, reflexo de un major grado de schematisation e abstraction que le pictura cantabric del Magdaleniense.

## Vide tamben
*Neolithico
*Neolithico in Europa
*Neolithico in Oriente Proxime
*Ceramica
*Domestication
*Agricultura